梁山泊
作者：陳師道
朝代：宋

paragraphs: 積陰風易作，隆寒聲益急。
百爲定有數，一動必三日。
奔隤水勢壯，犦胅波頭立。
前行後浪促，突起旁抶射。
奔騰萬騎來，倏忽一箭疾。
摧殘蒲葦盡，簸蕩魚龍泣。
私憂地軸脫，已分梁山沒。
向來萬斛重，不作一葉直。
舟行兩水間，觸奪聲蟋蟀。
路轉帆舉落，舟排冰疊積。
經事長一智，中人所知識。
千金不垂堂，豈復待一失。
窮途得偉觀，老氣猶少色。
事定未得忘，嗟來庶可及。